‘છોરું-કછોરું થાય, પણ માવતર કમાવતર ન થાય’ આવા શબ્દો તો વારંવાર આપણે સાંભળીએ છીએ. સાચા જ છે. પણ ઘણી વાર માવતર તો કમાવતર થાય, પણ છોરું તેની માઝા મૂકતું નથી એવું પણ અનુભવાય છે. આગળ પર તો શું થશે તે જાણતો નથી. કારણકે અમારી દીકરી તર્જની તો આ લખાય છે ત્યારે ચૌદ પૂરાં કરીને પંદરમામાં પ્રવેશી છે. પણ આજ સુધી તો મને મારાવાળી કહેવત જ સાચી પડતી જણાઈ છે એનું કારણ એ પણ હોય કે મને એનામાં મારી માતાનાં દર્શન થતાં હોય – તરુને એની માતાનાં. અમારી પતિ-પત્ની વચ્ચે કોઈ નાની-મોટી વડછડ થાય છે ત્યારે કાં તો એ ડહાપણપૂર્વક એક તરફ હટી જાય છે ને કાં તો પછી કાંઈક એવી દરમિયાનગીરી કરે છે કે અમારે યથાવત થઈ જવું પડે છે.